กรุงเทพโหมเก็บเบี้ย เจาะลูกค้าออมเงิน
กรุงเทพประกันชีวิต ประเดิมเปิดตัวกรมธรรม์ใหม่รับปี 2560 จับกลุ่มคนเริ่มออมเงิน
10 ม.ค. 2560

กรุงเทพประกันชีวิต ประเดิมเปิดตัวกรมธรรม์ใหม่รับปี 2560 จับกลุ่มคนเริ่มออมเงิน
นายเรืองศักดิ์ ปัญญาบดีกุล ผู้ช่วยผู้จัดการใหญ่อาวุโส สายการตลาด บริษัท กรุงเทพประกันชีวิต เปิดเผยว่า บริษัทได้เปิดตัวแบบประกันใหม่ “กรุงเทพ 200” ที่มาจากแนวคิดให้คนออมเงินง่ายๆ พร้อมให้ความคุ้มครองระยะยาวเริ่มต้น 1,000 บาท/เดือน โดยเบี้ยประกันภัยเท่ากันทุกเพศ ทุกวัย ระยะเวลาชำระเบี้ยประกันภัย 15 ปี ให้ความคุ้มครองชีวิต 25 ปี มีเงินคืนทุกปีตลอดสัญญาตั้งแต่วันครบรอบปีกรมธรรม์ที่ 1 จนถึงสิ้นปีกรมธรรม์ที่ 25
ทั้งนี้ เมื่อครบสัญญาจะได้รับเงินก้อนคืนพร้อมรับความคุ้มครองชีวิต 200% ผลประโยชน์รวมตลอดสัญญา 239.5% ของจำนวนเงินเอาประกันภัย
“กลุ่มคนที่มีรายได้ไม่มาก มีภาระรับผิดชอบสูง จำเป็นต้องบริหารจัดการด้านการเงินอย่างเหมาะสม และต้องทำในชีวิตประจำวันด้วย รวมทั้งค่อยๆ สร้างหลักประกันตามภาวะการเงินที่มี จึงจะเกิดความมั่นคงทางการเงินได้ ซึ่งแบบประกันกรุงเทพ 200 ช่วยเริ่มต้นวางแผนการเงินง่ายๆ อย่างมีวินัย ปลูกฝังนิสัยการออมได้” นายเรืองศักดิ์ กล่าว
อย่างไรก็ตาม ลูกค้าสามารถเลือกความคุ้มครองสัญญาเพิ่มเติมทั้งประกันสุขภาพ โรคร้ายแรง และอุบัติเหตุได้ รวมถึงการนำไปหักลดหย่อนภาษีเงินได้ด้วย